**Descântec**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lacăte, cine te-a închis

La ușa marelui meu vis?

Unde ni-i cheia, unde-i păzitorul,

Să sfarăme zăvorul

Și să vedem în fundul nopții noastre

Mișcându-se comorile albastre?

Un pas din timp în timp, greoi

Se-apropie, dar a trecut de noi

Toți pașii se sfârșesc și pier

Pentru urechea ta de fier.

De-o vana-ntoarsă peste tine

Cred ca atârnă din vazduh glicine

Și, de pe bolți, zorele

Și muguri și ciorchini de stele.

Cine va pune-n ușa noastră cheie

0 singură scânteie?

Lumina ochiul și-l așează,

Și-n încăpere caută să vază.

Lacătul simte și tresare

Cu bezna mea, ca de o sărutare.

Stea, nu poți tu intra-n veriga lui

Și lacătul tăcerii să-l descui?